ZAKON O REPRODUKTIVNOM MATERIJALU ŠUMSKOG DRVEĆA

I  OSNOVNE ODREDBE

Član 1

Ovim zakonom uređuju se uslovi i način priznavanja osnovnog materijala za proizvodnju reproduktivnog materijala šumskog drveća (u daljem tekstu: reproduktivni materijal), proizvodnje, kontrole proizvodnje, dorade, kvaliteta, prometa, upotrebe reproduktivnog materijala, sakupljanja, upotrebe i promjene podataka i informacija; nadležnosti i inspekcijski nadzor.

 . 
     Član 2

Svrha ovog zakona je regulisanje proizvodnje i prometa reproduktivnog materijala u pogledu kvaliteta i provenijencije, u cilju trajnosti i održivosti šumskih ekosistema i njihovog obnavljanja u skladu sa principima očuvanja šumskog genetskog fonda i fenotipskih karakteristika vrsta.

Ovim zakonom obezbjeđuje se usklađena indentifikacija reproduktivnog materijala od sakupljanja do upotrebe, odnosno njegovog krajnjeg korisnika.

Član 3

Reproduktivni materijal, u smislu ovog zakona, je sjemenski materijal (šišarka, plod i sjeme namijenjeni za proizvodnju sadnog materijala), dio biljke (reznica, korjenova reznica, lisna reznica, pupoljak, izbojak, položenica, korijen, tkivo za mikrorazmnožavanje i bilo koji dio biljke namijenjen za proizvodnju sadnica) i sadnica (biljka proizvedena iz sjemena, dijela biljke ili prirodni podmladak iz sjemenskih sastojina), koji se upotrebljavaju za:

· obnovu šuma sadnjom ili sjetvom,

· obnovu šuma pošumljavanjem,

· osnivanje i održavanje trajnih zaštitnih ili protiverozivnih pojaseva šumskog drveća,

· osnivanje i održavanje plantaža šumskog drveća.

Listu drvenastih vrsta i vještački ukrštenih vrsta od kojih se dobija reproduktivni materijal iz stava 1 ovog člana, utvrđuje ministarstvo nadležno za poslove šumarstva (u daljem tekstu: Ministarstvo), uz saglasnost ministarstva nadležnog za poslove zaštite životne sredine.

Član 4

Pojedini izrazi, upotrijebljeni u ovom zakonu, imaju sljedeće značenje:

1) osnovni materijal za proizvodnju reproduktivnog materijala (u daljem tekstu: sjemenski objekat) je izvorni materijal od kojeg se dobija reproduktivni materijal;

2) izvor sjemena je stablo, grupa stabala ili sastojina unutar regiona provenijencije koji je priznat kao sjemenski objekat;

3) sjemenska sastojina je dio šume izdvojen na osnovu fenotipskih karakteristika stabala u kome su sprovedene mjere njege, a čija je osnovna namjena proizvodnja reproduktivnog materijala;

4) sjemenska plantaža je izolovani zasad potomstva punih srodnika ili polusrodnika ili odabranih klonova namijenjen za proizvodnju ploda i sjemena, koji često i obilno plodonosi, a sjeme se jednostavno sakuplja;

5) roditeljska stabla podrazumijevaju drveće koje se koristi radi dobijanja podmlatka kontrolisanim ili otvorenim oprašivanjem jednog identifikovanog roditelja, koje se koristi kao ženka, sa polenom jednog roditelja ili polenom jednog broja identifikovanih ili neidentifikovanih roditelja;

6) klon je grupa jedinki (ramete) dobijenih prvo od jedne jedinke (orlete) vegetativnim oprašivanjem, mikro razmnožavanjem, presađivanjem, naslojavanjem ili dijeljenjem; 

7) smješa klonova je smješa identifikovanih klonova u definisanim proporcijama;

8) autohtoni reproduktivni materijal je:

- autohtona sastojina ili izvor sjemena koja se normalno, konstantno, prirodno obnavlja; 

- sastojina ili izvor sjemena koji se mogu vještački obnoviti iz reproduktivnog materijala prikupljenog na istoj sastojini ili izvoru sjemena, ili sa autohtone sastojine ili izvora sjemena najbliskijih njoj;

- samonikla sastojina ili izvor sjemena koja je autohtona, ili je vještački dobijena iz sjemena, čije je porijeklo u istom regionu provenijencije;

    9) porijeklo je mjesto na kome drveće raste za autohtone sastojine ili izvor sjemena; za neautohtone sastojine ili izvor sjemena porijeklo je mjesto odakle je sjeme sakupljeno;
  10) provenijencija podrazumijeva geografski lokalitet i stanište na kome se nalazi sastojina iz koje potiče sjeme;

  11) potomstvo punih srodnika (full sib) je potomstvo poznatih roditeljskih stabala, a potomstvo polusrodnika (half sib) je potomstvo poznatog materinskog stabla dobijeno iz slobodnog oprašivanja;

  12) hibridi su potomstvo punih srodnika ili polusrodnika;
  13) matičnjak je zasad osnovan u svrhu proizvodnje vegetativnog reproduktivnog materijala;
  14) centralni matičnjak je zasad reproduktivnog materijala prvog nivoa razmnožavanja u cilju proizvodnje reproduktivnog materijala drugog nivoa razmnožavanja; 

  15) komercijalni matičnjak je zasad reproduktivnog materijala drugog nivoa razmnožavanja od koga se proizvodi reproduktivni materijal za podizanje i obnovu šuma;

  16) nivo razmnožavanja je stepen povezanosti reproduktivnog materijala sa sjemenskim objektom;

  17) region provenijencije je jedno ili više područja sličnih ekoloških karakteristika u kome sastojine određenih vrsta, podvrsta ili varijeteta pokazuju slične fenotipske ili genetske karakteristike; 

  18) šumski rasadnik je posebno uređena površina zemljišta na kojoj se kroz sistem tehnološko - tehničkih postupaka proizvodi sadni materijal;

 19) sjemensko skladište je uskladišten sjemenski materijal, namijenjen stvaranju zaliha sjemena u cilju obezbjeđenja trajnosti u gazdovanju šumama i očuvanja šumskih genetskih resursa;

20) sjemenska banka je dugoročno čuvana kolekcija uzoraka sjemenskog materijala iz sjemenskog skladišta ili drugih izvora;    

21) promet reproduktivnog materijala je kupovina, prodaja, uvoz, uslužno posredovanje i razmjena reproduktivnog materijala;

22)  partija sjemena je sjeme iste vrste drveća koje potiče od istog priznatog sjemenskog objekta i koje je na isti način i iste sezone sakupljano, dorađeno i uskladišteno;

23) dobavljač reproduktivnog materijala je lice registrovano u skladu sa ovim zakonom za proizvodnju, promet ili uvoz reproduktivnog materijala.

Član 5

Ovaj zakon ne odnosi se na:

· reproduktivni materijal koji institucija ili drugo pravno lice koje se bavi poslovima oplemenjivanja bilja u oblasti šumarstva koristi za realizaciju programa naučnih istraživanja i izvođenja eksperimenata, u količini utvrđenoj programom;

· reproduktivni materijal koji je vlasnik šume proizveo u svojoj šumi i isti upotrebljava za namjene iz člana 3 stav 1 alineja 1 u svojoj šumi, iz koje je prvobitni reproduktivni materijal dobijen.

Reproduktivni materijal iz stava 1 alineja 1 ovog člana u prometu prati dokument proizvođača sa naznakom: "Nije za upotrebu u šumarstvu".

Član 6

Kategorije reproduktivnog materijala, u smislu ovog zakona, su:

1) reproduktivni materijal poznatog porijekla; 

2) odabran reproduktivni materijal; 

3) kvalifikovan reproduktivni materijal; 

4) testiran (sortni) reproduktivni materijal.

Reproduktivni materijal poznatog porijekla je reproduktivni materijal koji potiče od stabla ili iz sastojine, čije su nadmorske visine i regioni provenijencije poznati.

Odabran reproduktivni materijal je reproduktivni materijal koji je proizveden u sjemenskoj sastojini.

Kvalifikovan reproduktivni materijal je reproduktivni materijal koji je proizveden od roditeljskih stabala, klonova, smjese klonova ili u sjemenskim plantažama, fenotipski odabranih na nivou individue.

Testiran (sortni) reproduktivni materijal je reproduktivni materijal koji je proizveden u sjemenskim sastojinama, sjemenskim plantažama, od roditeljskih stabala, klonova ili smjese klonova, čija je superiornost dokazana u uporednim testovima ili je procijenjena na osnovu vrednovanja genetske evaluacije komponenti sjemenskog objekta. 

Uslove koje mora ispunjavati reproduktivni materijal za razvrstavanje u kategorije iz stava 1 ovog člana, kao i način priznavanja reproduktivnog materijala iz kategorije “testiran”, propisuje Ministarstvo.

Član 7

Za podizanje i obnavljanje šuma može se koristiti reproduktivni materijal poznatog porijekla, odabran, kvalifikovan i testiran, koji je proizveden u skladu sa ovim zakonom.

Reproduktivni materijal poznatog porijekla može se koristiti za podizanje i obnavljanje šuma samo unutar istog regiona provenijencije, ako:

1) na zalihama nema dovoljno selekcionisanog, kvalifikovanog ili testiranog sjemena za potrebe podizanja i obnavljanja šuma u toj godini; 

2) se zbog više sile (šumski požar, elementarne nepogode i sl.) mora neplanirano povećati obim pošumljavanja.

Reproduktivni materijal poznatog porijekla može se koristiti za podizanje i obnavljanje šuma samo na osnovu odobrenja organa uprave nadležnog za gazdovanje šumama (u daljem tekstu: nadležni organ uprave).

Po žalbi na rješenje iz stava 1 ovog člana, kao i na druge pojedinačne upravne akte, koje, u skladu sa ovim zakonom, donosi nadležni organ uprave, odlučuje Ministarstvo.

II  PRIZNAVANJE OSNOVNOG MATERIJALA

Član 8

Za proizvodnju reproduktivnog materijala, koji se stavlja u promet, mogu se koristiti samo sjemenski objekti, koji su priznati u skladu sa ovim zakonom i upisani u registar (u daljem tekstu: registar sjemenskih objekata).

Član 9

Sjemenski objekat za proizvodnju reproduktivnog materijala može biti izvor sjemena, sjemenska sastojina, sjemenska plantaža, roditeljska stabla, klon ili smješa klonova.

Član 10
Nadležni organ uprave ustanovljava i vodi registar sjemenskih objekata za proizvodnju reproduktivnog materijala poznatog porijekla, odabranog, kvalifikovanog, testiranog reproduktivnog materijala i izdaje rješenje o upisu sjemenskog objekta u registar.

Brisaće se iz registra priznati sjemenski objekti:

· za koje se utvrdi da ne ispunjavaju uslove na osnovu kojih je izvršeno njegovo priznavanje i upis u registar;

· na zahtjev vlasnika sjemenskog objekta. 

Član 11

Priznavanje sjemenskog objekta vrši se na osnovu prijave vlasnika, odnosno korisnika sjemenskog objekta, koja se može predati u pisanoj i elektronskoj formi.

Prijavu iz stava 1 ovog člana može podnijeti dobavljač koji je vlasnik, odnosno korisnik zemljišta na kome se nalazi sjemenski objekat za koji se podnosi prijava ili dobavljač kojem je ustup​ljeno pravo na proizvodnju reproduktivnog materijala.
Oblik i sadržaj prijave iz stava 1 ovog člana, uslove koje treba da ispunjavaju sjemenski objekti za proizvodnju reproduktivnog materijala, način i postupak njegovog priznavanja i sadržaj, oblik i način izrade i objavljivanja kataloga priznatih sjemenskih objekata, propisuje Ministarstvo.

Troškove priznavanja i upisa u registar snosi proizvođač.

Sredstva iz stava 4 ovog člana su prihodi budžeta Republike.

Visina troškova iz iz stava 4 ovog člana utvrđuje se u skladu sa propisima o naknadi troškova u upravnom postupku.

Član 12

Stručne poslove priznavanja sjemenskih objekata za proizvodnju reproduktivnog materijala poznatog porijekla i odabranog reproduktivnog materijala vrši naučno- istraživačka institucija iz oblasti šumarstva, koju ovlasti nadležni organ uprave ( u daljem tekstu: ovlašćena naučno-istraživačka institucija).

Stručne poslove priznavanja sjemenskih objekata za proizvodnju kvalifikovanog i testiranog reproduktivnog materijala vrši komisija koju rješenjem obrazuje nadležni organ uprave.

Član 13 

Sjemenskim objektima iz kategorije «poznato porijeklo» i «odabran» gazduje se na osnovu planova gazdovanja, u skladu sa zakonom.

Sjemenskim objektima iz kategorije «kvalifikovan» i «testiran» gazduje se na osnovu planova gazdovanja, koje izrađuje dobavljač.

Sadržaj planova gazdovanja iz st. 1 i 2 ovog člana, način izrade i postupak prilikom promjena u planovima, propisuje Ministarstvo.

Član 14

Sjemenski objekti, priznati u skladu sa članom 11 ovog zakona, podliježu pregledu jedanput godišnje po službenoj dužnosti ili na zahtjev vlasnika, odnosno korisnika sjemenskog objekta.
Pregledom sjemenskih objekata utvrđuje se da li:
– sjemenski objekat i dalje ispunjava uslove pod kojima je upisan u registar sjemenskih objekata;
– se gazduje u skladu s planovima iz člana 13 ovog zakona.

Priznate sjemenske objekte iz kategorija «poznato porijeklo» i «odabran» pregleda nadležni organ uprave, u skladu sa zakonom.

Priznate sjemenske objekte iz kategorija «kvalifikovan» i «testiran» pregleda ovlašćena naučno-istraživačka institucija, u skladu sa ovim zakonom.

Izvještaji o pregledu se dostavljaju Ministarstvu u pisanoj formi.
Član 15

U registar priznatih sjemenskih objekata upisuje se genetski modifikovan sjemenski objekat, za koji se utvrdi da ne predstavlja opasnost po zdravlje ljudi i životnu sredinu. 

Genetski modifikovan materijal priznaje se jedino nakon sprovedene procjene rizika po životnu sredinu i zdravlje ljudi i procedure u skladu sa zakonom i odgovarajućom regulativom Evropske Unije.

Član 16

U cilju osnivanja sjemenskih objekata za proizvodnju odabranog i reproduktivnog materijala poznatog porijekla šumskog drveća sa Liste iz člana 3 stav 2 ovog zakona, kao i radi regulisanja upotrebe reproduktivnog materijala, ustanovljavaju se regioni provenijencije.

Regione provenijencije ustanovljava nadležni organ uprave i vodi registar regiona provenijencije.

Akt o ustanovljavanju regiona provenijencije sadrži podatke o:
1) vrsti drveta;

2) geografskoj širini i dužini;

3) površini;

4) nadmorskoj visini;

5) druge neophodne podatke. 

Sastavni dio akta iz stava 3 ovog člana je karta sa označenim granicama regiona provenijencije.

Region provenijencije polaznog materijala od koga je osnovana sjemenska plantaža istovremeno je i region provenijencije reproduktivnog materijala proizvedenog u toj sjemenskoj plantaži.

III  PROIZVODNJA I PROMET REPRODUKTIVNOG MATERIJALA 

Član 17

Proizvodnjom i prometom reproduktivnog materijala mogu se baviti dobavljači koji su registrovani za obavljanje tih djelatnosti i koji su upisani u registar dobavljača reproduktivnog materijala (u daljem tekstu: registar dobavljača) koji ustanovljava nadležni organ uprave.

Postupak upisa u registar i brisanja iz registra, uslove koje moraju ispunjavati lica iz stava 1 ovog člana za upis u registar dobavljača,  sadržaj i način vođenja registra, propisuje Ministarstvo.

Član 18

Dobavljač reproduktivnog materijala koji je upisan u registar dobavljača iz člana 17 ovog zakona:

· proizvodi sjemenski materijal, djelove biljaka i reznice samo u sjemenskim objektima, koji su upisani u registar sjemenskih objekata;

· proizvodi sjemenski materijal u sjemenskim objektima samo u skladu sa planovima gazdovanja sjemenskim objektima;

· za proizvodnju sadnog materijala upotrebljava samo sjemenski materijal, djelove biljaka i reznice, koje potiču iz odobrenog sjemenskog objekta;

· stavlja u promet, pakuje i označava reproduktivni materijal na propisan način;

· dužan je da omogući kontrolu i uzimanje uzoraka reproduktivnog materijala.

Dobavljač reproduktivnog materijala obavještava nadležni organ uprave o ostvarenoj proizvodnji i prometu u toku godine, najkasnije do kraja tekuće godine. 

Član 19

Dobavljač reproduktivnog materijala vodi knjigu evidencije reproduktivnog materijala.

Knjiga evidencije iz stava 1 ovog člana sadrži: broj rješenja o utvrđivanju uslova za proizvodnju i promet reproduktivnog materijala, ime lica koje obavlja poslove stručnog rukovođenja proizvodnjom reproduktivnog materijala, plan rasadnika i matičnjaka sa jasno označenim dijelom gdje se proizvodi reproduktivni materijal vrsta iz člana 3 ovog zakona, vrstu, odnosno sortu i starost reproduktivnog materijala, količinu ukupno primljenog, proizvedenog, prodatog i uništenog reproduktivnog materijala, podatke o načinu proizvodnje, vrsti i datumu izvođenja radova.

Član 20

Sadni materijal u rasadniku, odnosno matičnjaku, mora biti obilježen jasno vidljivim oznakama koje sadrže podatke o vrsti (narodni i naučni naziv) i starosti sadnog materijala.

Član 21

Reproduktivni materijal može se naći u prometu ako ispunjava propisane uslove iz oblasti zaštite bilja i ako:

· je kategorisan u skladu sa članom 6 ovog zakona;

· je za njega pribavljen glavni sertifikat u skladu sa članom 24 ovog zakona;

· je odgovarajućeg kvaliteta, pogotovu u pogledu veličine, zdravstvenog stanja i drugih opštih karakteristika reproduktivnog materijala;

· posjeduje dokument dobavljača, koji je izdat u skladu sa ovim zakonom;

· je etiketiran i pakovan na način koji omogućava provjeru njegove istovjetnosti.

Reproduktivni materijal u prometu mora da odgovara kvalitetu označenom u deklaraciji o kvalitetu reproduktivnog materijala.

Sjemenski materijal u prometu mora biti u zapečaćenim i plombiranim pošiljkama, koje nakon otvaranja ostaju neupotrebljive.

Kriterijume za odgovarajući kvalitet i količinu, način etiketiranja, pakovanja i razvrstavanja reproduktivnog materijala u kvalitetne kategorije, propisuje Ministarstvo.

Član 22

U promet može da se stavi reproduktivni materijal poznatog porijekla, odabran, kvalifikovan ili testiran.

U promet se može staviti odabran, kvalifikovan ili testiran reproduktivni materijal hibrida.

U promet se može staviti kvalifikovan ili testiran reproduktivni materijal topola.

U promet se može staviti reproduktivni materijal koji potiče od genetski modifikovanih organizama samo ako je testiran.

Član 23

U svim fazama proizvodnje reproduktivni materijal mora biti označen partijom prema:

· vrsti drveća ili ukrštene vrste;

· kategoriji reproduktivnog materijala;

· kodu i broju glavnog sertifikata iz člana 25 ovog zakona;

· sjemenskom objektu iz koga potiče;

· namjeni upotrebe;

· regionu provenijencije;

· porijeklu;

· godini uroda iz koje potiče sjemenski materijal;

· starosti i obliku sadnica i reznica koji se vode kao sadni materijal;

· obliku i trajanju uzgoja po vrsti drveća.
Pored podataka iz stava 1 ovog člana, navodi se i podatak da li je materijal genetski modifikovan.

Izuzetno od stava 1 ovog člana dozvoljeno je miješanje reproduktivnog materijala koji proizlazi iz istog:
· područja provenijencije, i to iz dva ili više različitih sjemenskih objekata unutar kategorije »poznato porijeklo« ili unutar kategorije «odabran»,
· sjemenskog objekta u različitim godinama uroda sjemena.
Član 24

Za svaku partiju u sjemenskom objektu dobijenog reproduktivnog materijala dobavljaču se izdaje glavni sertifikat o istovjetnosti reproduktivnog materijala (u daljem tekstu: glavni sertifikat), koji važi za sav reproduktivni materijal, koji je proizveden iz tog sjemenskog objekta. 

Glavni sertifikat izdaje ovlašćena naučno-istraživačka institucija.

Za reproduktivni materijal iz uvoza glavni sertifikat izdaje ovlašćena institucija zemlje izvoznice.

U glavnom sertifikatu se navodi sledeće:

· kod i broj glavnog sertifikata;

· datum izdavanja glavnog sertifikata;

· botaničko ime vrste drveća ili vještački ukrštene vrste;

· naziv, sjedište i registarski broj dobavljača;

· oblik reproduktivnog materijala;

· količina reproduktivnog materijala;

· kategorija reproduktivnog materijala;

· svrha upotrebe reproduktivnog materijala;

· vrsta sjemenskog objekta;

· broj sjemenskog objekta iz registra sjemenskih objekata;

· lokacija sjemenskog objekta;

· region provenijencije.

Član 25

Glavni sertifikat se izdaje najkasnije u roku od 15 dana od dana završetka proizvodnje sjemenskog materijala u objektu proizvodjača, odnosno dobavljača ili od dana završetka proizvodnje reznica, djelova biljaka ili sjemena u sjemenskom objektu.

Izuzetno od stava 1 ovog člana, u slučaju kad proizvodjač želi doraditi sjemenski materijal van područja Republike Crne Gore (u daljem tekstu: Republika), glavni sertifikat se izdaje najkasnije u toku od 10 dana od dana završetka proizvodnje sjemenskog materijala u sjemenskom objektu. 

Kada je u pitanju partija reproduktivnog materijala koji je dobijen miješanjem reproduktivnog materijala u skladu sa članom 23 stav 3 ovog zakona, izdaje se novi glavni sertifikat.
Bliži sadržaj i oblik glavnog sertifikata za reproduktivni materijal koji je dobijen iz pojedinačnih vrsta sjemenskih objekata, zatim postupke i troškove dobijanja glavnog sertifikata propisuje Ministarstvo.

Član 26

Reproduktivni materijal stavlja se u promet u vidu pošiljki, a na osnovu pripadnosti partijama u skladu sa članom 23 ovog zakona, sa dokumentom koji izdaje dobavljač reproduktivnog materijala.

Detaljan oblik i sadržaj dokumenta iz stava 1 ovog člana i dopunskih podataka ako se u promet stavlja sjeme, propisuje Ministarstvo.

Član 27

Reproduktivni materijal može uvoziti samo dobavljač koji je upisan u registar dobavljača. 

Reproduktivni materijal se može uvoziti ako su uslovi proizvodnje i prometa, postupak dobijanja propisanih odobrenja i nadzor dobavljača, koji su propisani u državi izvoznici istovjetni sa uslovima i postupcima propisanim ovim zakonom.

Član 28

Kada je na području Republike, usljed nedostatka reproduktivnog materijala određenih vrsta drveća ili vještački ukrštenih vrsta, ugroženo snabdijevanje krajnjih korisnika reproduktivnim materijalom, može se dozvoliti uvoz reproduktivnog materijala koji ne ispunjava sve uslove za promet iz ovog zakona.

Pri prometu reproduktivnog materijala koji je uvezen u skladu sa stavom 1 ovog člana, dokument dobavljača mora posjedovati izjavu: «Ne ispunjava sve propisane uslove», a iz podataka u dokumentu, mora biti naznačeno koje uslove reproduktivni materijal ne ispunjava.

Član 29

Dobavljač koji uvozi reproduktivni materijal, mora fitosanitarnom inspektoru pred uvoz svake pošiljke reproduktivnog materijala prijaviti pregled.

Fitosanitarni inspektor inspekcijskim pregledom ustanovljava ispunjenost uslova za uvoz iz čl. 27 i 28 ovog zakona, na osnovu čega izdaje rješenje o uvozu ili zabrani uvoza.

Detaljan postupak uvoza, način priznavanja istovjetnosti reproduktivnog materijala iz uvoza i kriterijume za uvoz u slučaju nedostatka reproduktivnog materijala u Republici, propisuje Ministarstvo.

Član 30

Nadležni organ uprave vodi evidenciju prometa reproduktivnog materijala na nivou Republike.

Evidencija iz stava 1 ovog člana sadrži podatke o godinama sakupljanja, dobavljanja, količinama, obliku reproduktivnog materijala vrsta drveća ili vještački ukrštenih vrsta, kategorijama i provenijencijskim područjima, za sav reproduktivni materijal koji se proizvodi i stavlja u promet na područje Republike.

IV  UPOTREBA  REPRODUKTIVNOG  MATERIJALA 

Član 31

Za namjene iz člana 3 ovog zakona, osim odredbi ovog zakona, reproduktivni materijal se upotrebljava u skladu sa propisima o šumama i zaštiti prirode, kao i smjernicama za upotrebu po regionima provenijencije iz člana 11 ovog zakona.

Za namjene iz člana 3 stav 1 alin. 1 i 2 ovog zakona, upotrebljava se reproduktivni materijal koji pripada kategorijama «izabran», «kvalifikovan» ili «testiran».

U slučaju nedostatka reproduktivnog materijala iz pomenutih kategorija, dozvoljena je upotreba reproduktivnog materijala iz kategorije «poznato porijeklo».   

Član 32

Ako se ustanovi da proizvedeni reproduktivni materijal, zbog svojih fizičkih ili drugih osobina, ima negativan uticaj na šumu, životnu sredinu, genetski fond ili biodiverzitet, zabranjuje se promet takvog materijala, u skladu sa propisima iz oblasti procjene uticaja na životnu sredinu.

Zabranu prometa reproduktivnog materijala iz stava 1 ovog člana donosi Ministarstvo.

Način i postupak ustanovljavanja i dokazivanja negativnih uticaja iz stava 1 ovog člana, bliže propisuje Ministarstvo.

Zabranom prometa iz  stava 2 ovog člana, zabranjena je i upotreba reproduktivnog materijala iz stava 1 ovog člana na teritoriji Republike.

O zabrani prometa genetski ispitanog reproduktivnog materijala odlučuje se u skladu sa propisima o genetski modifikovanim organizmima i zaštiti prirode.

Član 33

Nadležni organ uprave prati upotrebu reproduktivnog materijala u šumama i vodi evidenciju o njegovoj upotrebi u odnosu na mjesto upotrebe, vrstu drveća, količinu, kategoriju, porijeklo, region provenijencije, godinu sadnje ili sjetve i starost upotrijebljenog reproduktivnog materijala.

V  KONTROLA PROIZVODNJE REPRODUKTIVNOG MATERIJALA

Član 34

Proizvodnja reproduktivnog materijala podliježe obaveznoj kontroli jednom u toku perioda vegetacije.

Izuzetno od stava 1, ovog člana kontrola proizvodnje reproduktivnog materijala topola i vrba vrši se dva puta u toku perioda vegetacije.

Kontrolu proizvodnje reproduktivnog materijala (u daljem tekstu: kontrola proizvodnje) vrši Ministarstvo.

Član 35

Dobavljač reproduktivnog materijala, osim dobavljača reproduktivnog materijala topola i vrba, dužan je da podnese Ministarstvu prijavu za kontrolu proizvodnje najkasnije 15 dana prije sjetve sjemena ili sadnje vegetativnih djelova biljaka, odnosno 30 dana prije sakupljanja sjemena.

Dobavljač reproduktivnog materijala topola i vrba dužan je da podnese Ministarstvu prijavu za kontrolu proizvodnje najkasnije do 15. marta tekuće godine. 

Član 36

Ministarstvo izdaje dobavljaču zapisnik o izvršenoj kontroli i kopiju zapisnika dostavlja ovlašćenoj naučno-istraživačkoj instituciji.

Ministarstvo uzima uzorak reproduktivnog materijala iz sjemenskih objekata i dostavlja nadležnom organu uprave u skladu sa članom 41 ovog zakona.

Način i postupak vršenja kontrole proizvodnje, obrazac prijave za kontrolu proizvodnje, obrazac zapisnika o kontroli u toku procesa proizvodnje, propisuje Ministarstvo.

Član 37

Izvođenje laboratorijskih dijagnoza i drugih testova reproduktivnog materijala obavlja ovlašćena naučno-istraživačka institucija.

Insitucija iz stava 1 ovog člana mora imati odgovarajucu stručnu, prostornu i tehničku osposobljenost za obavljanje poslova iz stava 1 ovog člana, u skladu sa zakonom. 

Visina naknade za laboratorijske analize i ostale preglede propisane ovim zakonom moraju odgovarati stvarnim troškovima pruženih usluga.

U slučaju dodatnih analiza traženih inspekcijskim nalozima, troškovi istih padaju na teret Budžeta Republike ukoliko nalazi pokažu da je u pitanju bio zdravstveno ispravan reproduktivni materijal. U suprotnom troškove snosi dobavljač reproduktivnog materijala.

VI  DORADA REPRODUKTIVNOG MATERIJALA

Član 38

Dorada sjemena obuhvata sušenje, trušenje, čišćenje, kalibriranje, pakovanje, zatvaranje ambalaže, plombiranje, smještaj i čuvanje.

Dorada sjemena obuhvata i dezinfekciju i dezinsekciju, kao i tretiranje semena bakterijskim i biostimulativim sredstvima.

Dorada sadnica i vegetativnih djelova obuhvata klasiranje, pakovanje, smještaj i čuvanje.

Član 39

Doradom reproduktivnog materijala može se baviti pravno lice ili preduzetnik (u daljem tekstu: dorađivač) koji:

· posjeduje radni prostor i opremu za doradu i čuvanje reproduktivnog materijala, odvojeno po partijama; 

· obezbijedi da stručno rukovođenje poslovima dorade reproduktivnog materijala vrši lice koje je diplomirani inženjer šumarstva - odsjek za šumarstvo, sa najmanje dvije godine radnog iskustva i položenim stručnim ispitom.

Član 40

Pošiljku nedorađenog sjemena na doradu prati dokument izdat u skladu sa članom 26 ovog zakona, s tim što je umjesto podatka o broju glavnog sertifikata priložen zapisnik o kontroli proizvodnje.

Nakon dorade sjemena dorađivač pribavlja glavni sertifikat za dorađeni reproduktivni materijal.

Član 41

Dorađivač je dužan da vodi knjigu evidencije o doradi reproduktivnog materijala.

Knjiga evidencije iz stava 1 ovog člana sadrži podatke o: datumu prijema, vrsti i količini nedorađenog reproduktivnog materijala, proizvođaču nedorađenog reproduktivnog materijala, datumu dorade, vrsti i količini dorađenog reproduktivnog materijala, datumu isporuke, vrsti i količini isporučenog dorađenog reproduktivnog materijala i licu kome je isporučen dorađeni reproduktivni materijal. 

VII  REZERVE SJEMENSKOG MATERIJALA

Član 42

U cilju obezbjeđenja principa trajnosti u gazdovanju šumama i sprječavanja pomanjkanja šumskog reproduktivnog materijala, osniva se Sjemenski centar šumskog reproduktivnog materijala ( u daljem tekstu: Sjemenski centar).

Sjemenski centar osniva Vlada.

Sjemenskim centrom gazaduje nadležni organ uprave.

Član 43

Sastavni djelovi sjemenskog centra su i skladište sjemenskog materijala (u daljem tekstu: sjemensko skladište) i sjemenska banka reproduktivnog materijala (u daljem tekstu: sjemenska banka).

U sjemenskom skladištu se deponuju i čuvaju uzorci sjemenskog materijala koje obezbjeđuje nadležni organ uprave, uzorci iz člana 36 ovog zakona i iz drugih izvora.

Rezerve sjemenskog materijala iz sjemenskog skladišta upotrebljavaju se za obnovu šuma sadnjom ili sjetvom.

Određena količina sjemenskog materijala iz sjemenskog skladišta deponuje se u sjemensku banku reproduktivnog materijala (u daljem tekstu: sjemenska banka).

Član 44

Sjemensko skladište i sjemenska banka je vlasništvo Republike.

Bliže propise o načinu ustanovljanja sjemenskog skladišta i sjemenske banke u odnosu na vrste šumskog drveća, regione provenijencije, kategorije i količine, čuvanja i korišćenja sjemenskog materijala iz sjemenskog skladišta i sjemenske banke, donosi Ministarstvo. 

VIII  INFORMACIONI SISTEM 

Član 45

U cilju obavljanja poslova iz svoje nadležnosti i radi vođenja informacionog sistema za sprovođenje ovog zakona, Ministarstvo i nadležni organ uprave prikupljaju i koriste podatke i informacije koje posjeduju ministarstva, organi državne uprave i druga pravna lica sa javnim ovlašćenjima na osnovu ovog zakona.
Ministarstvo i nadležni organ uprave u svrhe iz stava 1 ovog člana mogu koristi topografsko-katastarske karte i planove i digitalne ortofotografske karte i planove.
Organi koji raspolažu podacima iz st. 1 i 2 ovog člana dužni su Ministarstvu i nadležnom organu uprave bez naknade omogućiti korišćenje podataka i informacija kojima upravljaju ili raspolažu, ako su ti podaci i informacije potrebni za obavljanje poslova iz njihove nadležnosti.
Ministarstvo i nadležni organ uprave dostavljaju podatke i informacije iz svoje baze podataka drugim organima državne uprave kada su im ti podaci i informacije potrebni radi obavljanja zakonom propisanih poslova iz njihove nadležnosti, prav​nim licima, kada su im potrebni za izvršavanje poslova na osnovu ovlašćenja iz ovog zakona, kao i drugim licima, u skladu sa zakonom.
Član 46

Ministarstvo u okviru redovne saradnje sa Savjetom Evrope i državama članicama Evropske Unije razmjenjuje podatke i informacije o:
· nadležnim organima odgovornim za sprovođenje ovog zakona,
· sjemenskim objektima upisanim u Registar sjemenskih objekata,

· dobavljačima upisanim u Registar dobavljača,
· područjima provenijencije,
· proizvodnji i prometu šumskog reproduktivnog materijala u Repub​lici,
· uvozu i izvozu reproduktivnog materijala,
· zabrani korišćenja određenog reproduktivnog materijala,
· izdatim glavnim sertifikatima.
IX  NADZOR I MONITORING 

Član 47

U cilju postizanja istovjetnosti reproduktivnog materijala u svim fazama proizvodnje i prometa, nadzor i monitoring nad cjelokupnim procesom od proizvodnje reproduktivnog materijala u sjemenskom objektu do njegove isporuke krajnjem korisniku, u okviru utvrđenih nadležnosti, vrše Ministarstvo i organ uprave nadležan za poslove zdravstvene zaštite bilja.

Inspekcijski nadzor nad sprovođenjem ovog zakona vrši Ministarstvo preko šumarskih inspektora, u skladu sa zakonom.

Izuzetno od stava 2 ovog člana inspekcijski nadzor koji se odnosi na uvoz reproduktivnog materijala vrši organ uprave nadležan za poslove zdravstvene zaštite bilja preko fitosanitarnih inspektora, u skladu sa zakonom.

Član 48

Pored ovlašćenja inspektora utvrđenih zakonom kojim se uređuje inspekcijski nadzor, šumarski inspektor ima i ovlašćenje da:

1) pregleda sav reproduktivni materijal, mjesta gdje se reproduktivni materijal proizvodi, kao i dokumentaciju dobavljača i krajnjih korisnika reproduktivnog materijala;

2) vrši nadzor nad sprovođenjem planova gazdovanja sjemenskim objektima;

3) kontroliše da li dobavljači reproduktivnog materijala koji su upisani u registar dobavljača ispunjavaju uslove iz ovog zakona;

4) kontroliše da li dobavljač reproduktivnig materijala obavlja djelatnost u skladu sa ovim zakonom;

5) kontroliše da li proizvođač reproduktivnog materijala vodi knjigu evidencije reproduktivnig materijala;

6) kontroliše da li je sadni materijal u rasadniku, odnosno matičnjaku, obilježen oznakama u skladu sa ovim zakonom;

7) vrši kontrolu da li reproduktivni materijal koji se nalazi u prometu ispunjava propisane uslove iz oblasti zaštite bilja;

8) kontroliše da li dorađivač reproduktivnog materijala vodi knjigu evidencije o doradi reproduktivnog materijala;

9) vrši kontrolu da li se povjereni poslovi vrše u skladu sa ovim zakonom i propisima donijetim na osnovu njega;

10) uzima uzorke reproduktivnog materijala, bez naknade, radi uspostavljanja sjemenske banke. 

Član 49

Pored ovlašćenja inspektora utvrđenih zakonom kojim se uređuje inspekcijski nadzor, fitosanitarni inspektor ima i ovlašćenje da:

1. pregleda reproduktivni materijal i dokumentaciju dobavljača prilikom uvoza;

2. dozvoljava uvoz reproduktivnog materijala.

Član 50

Kad utvrdi da je povrijeđen zakon ili drugi propis ili da se ne poštuju propisani standardi i normativi, šumarski inspektor je obavezan da, pored upravnih mjera i radnji propisanih zakonom kojim se uređuje inspekcijski nadzor, preduzme i sljedeće upravne mjere i radnje:

1) naredi otklanjanje manjakavosti u pogledu pakovanja, označavanja, kvaliteta i drugih uslova, koje mora ispunjavati reproduktivni materijal;

2) naredi promjene dokumenata dobavljača i odredi vremensku zabranu prometa, ako se ustanovi da reproduktivni materijal ne odgovara podacima u dokumentu;

3) naredi uništavanje reproduktivnog materijala, ako se ustanovi da nije proizveden u skladu sa ovim zakonom i da se ne moze koristiti u druge svrhe;

4) u nužnim slučajevima, kada se pokaže šteta za javni interes, izdaje vremenski nalog za sprječavanje te štete.

Član 51

Kad utvrdi da je povrijeđen zakon ili drugi propis ili da se ne poštuju propisani standardi i normativi, fitosanitarni inspektor je obavezan da, pored upravnih mjera i radnji propisanih zakonom kojim se uređuje inspekcijski nadzor, preduzme i sljedeće upravne mjere i radnje:

1) naredi promjenu dokumenta kod dobavljača i vremenski zabrani uvoz, ako se ustanovi da reproduktivni materijal ne odgovara podacima u dokumentu;

2) zabrani uvoz reproduktivnog materijala.

X  KAZNENE ODREDBE

Član 52

Novčanom kaznom od pedesotostrukog do dvjestapedesotostrukog iznosa minimalne zarade u Republici kazniće se za prekršaj pravno lice, preduzetnik ili nadležni organ, ako:

1) za podizanje i obnavljanje šuma koristi reproduktivni materijal poznatog porijekla suprotno uslovima iz člana 7 ovog zakona;

2) za proizvodnju reproduktivnog materijala, koji se stavlja u promet, ne koristi samo sjemenske objekte, koji su priznati u skladu sa ovim zakonom i upisani u registar sjemenskih objekata (član 8);

3) se bavi proizvodnjom, prometom ili uvozom reproduktivnog materijala, a nije registrovan za obavljanje tih djelatnosti i upisan u registar dobavljača (član 17 stav 1);

4) ne postupi u skladu sa nekom od obaveza iz člana 18 stav 1 ovog zakona;

5) se u prometu nađe reproduktivni materijal, koji ne ispunjava uslove iz oblasti zaštite bilja; reproduktivni materijal u prometu ne odgovara kvalitetu označenom u deklaraciji o kvalitetu tog materijala ili ako sjemenski materijal u prometu nije u zapečaćenim i plombiranim pošiljkama, koje nakon otvaranja ostaju neupotrebljive (član 21 st. 1, 2 i 3);

6) stavi u promet reproduktivni materijal, suprotno uslovima iz člana 22 ovog zakona;

7) uveze reproduktivni materijal, a nije upisan u registar dobavljača (član 27 stav 1);

8) ne upotrebljava reproduktivni materijal u skladu sa članom 31 ovog zakona;

9) izvrši upotrebu reproduktivnog materijala kome je zabranom prometa zabranjena njegova upotreba (član 32 stav 4);

10) se bavi doradom reproduktivnog materijala a ne ispunjava uslove iz člana 39 ovog zakona.

Novčanom kaznom od petostrukog do dvadesetostrukog iznosa minimalne zarade u Republici kazniće se za prekršaj iz stava 1 ovog člana odgovorno lice u pravnom licu ili nadležnom organu.

Za prekršaje iz stava 1 ovog člana pored novčane kazne može se izreći i zaštitna mjera zabrane obavljanja djelatnosti u trajanju od šest mjeseci do jedne godine.

Član 53

Novčanom kaznom od dvadesetostrukog do dvjestastrukog iznosa minimalne zarade u Republici kazniće se za prekršaj pravno lice, preduzetnik ili nadležni organ, ako:

1) reproduktivni materijal koji koristi za realizaciju programa naučnih istraživanja i izvođenje eksperimenata ne prati dokument proizvodjača sa naznakom: «Nije za upotrebu u šumarstvu» (član 5 stav 2);

2) izvještaj o pregledu sjemenskog objekta ne dostavi Ministarstvu u pisanoj formi (član 14 stav 5);

3) u registar priznatih sjemenskih objekata ne upiše genetski modifikovan sjemenski objekat ili upiše genetski modifikovan sjemenski objekat koji predstavlja opasnost po zdravlje ljudi i životnu sredinu  (član 15 stav 1);

4) genetski modifikovan materijal prizna suprotno članu 15 stav 2 ovog zakona;

5) ne obavještava nadležni organ uprave o ostvarenoj proizvodnji i prometu reproduktivnog materijala u toku godine, najkasnije do kraja tekuće godine (član 18 stav 2);

6) ne vodi knjigu evidencije reproduktivnog materijala (član 19 stav 1);

7) sadni materijal u rasadniku, odnosno matičnjaku, ne obilježi jasno vidljivim oznakama koje sadrže podatke o vrsti (narodni i naučni naziv) i starosti sadnog materijala (član 20);

8) u svim fazama proizvodnje reproduktivni materijal ne označi u skladu sa članom 23 st. 1 i 2 ovog zakona;

9) za svaku partiju u sjemenskom objektu dobijenog reproduktivnog materijala ne pribavi glavni sertifikat o istovjetnosti reproduktivnog materijala (član 24 stav 1);

10) ne pribavi glavni sertifikat o istovjetnosti reproduktivnog materijala u roku iz člana 25 st. 1 ili 2 ovog zakona;

11) ne pribavi novi glavni sertifikat u skladu sa članom 25 stav 3 ovog zakona;

12)  reproduktivni materijal ne stavi u promet u vidu pošiljki na osnovu pripadnosti partijama i sa dokumentom koji izdaje dobavljač  reproduktivnog materijala (član 26 stav 1);

13) ne podnese Ministarstvu prijavu za kontrolu proizvodnje reproduktivnog materijala ili ako je ne podnese u propisanom roku (član 35);

14) pošiljku nedorađenog sjemena na doradu ne prati dokumenat izdat u skladu sa članom 26 ovog zakona ili ako nakon dorade sjemena ne pribavi glavni sertifikat za dorađeni reproduktivni materijal (član 40 st.1 i 2);

15) ne vodi knjigu evidencije o doradi reproduktivnog materijala (član 41 stav 1).

Novčanom kaznom od trostrukog do petnaestostrukog iznosa minimalne zarade u Republici kazniće se za prekršaj iz stava 1 ovog člana odgovorno lice u pravnom licu ili nadležnom organu.

XI  PRELAZNE I ZAVRŠNE ODREDBE

Član 54

Pravna lica i preduzetnici, koji se bave proizvodnjom, prometom i uvozom reproduktivnog materijala dužni su poslovanje uskladiti sa odredbama ovog zakona u roku od godinu dana od dana njegovog stupanja na snagu. 

Član 55

Sjemenski centar osnovaće se u roku od dvije godine od dana stupanja na snagu ovog zakona.

Član 56

Propisi na osnovu ovlašćenja iz ovog zakona donijeće se u roku od devet mjeseci od dana stupanja  na snagu ovog zakona.

Do donošenja propisa na osnovu ovlašćenja iz ovog zakona primjenjivaće se propisi doneseni na osnovu Zakona o priznavanju sorti poljoprivrednog i šumskog bilja ("Službeni list SRJ", br. 12/98 i 37/02) i Zakona o sjemenu i sadnom materijalu (" Službeni list RCG", br. 39/92 i 59/92), ako nijesu u suprotnosti sa ovim zakonom.

Član 57

Danom stupanja na snagu ovog zakona neće se primjenjivati odredbe Zakona o priznavanju sorti poljoprivrednog i šumskog bilja ("Službeni list SRJ", br. 12/98 i 37/02), koje se odnose na priznavanje sorti sjemena i sadnog materijala šumskog bilja i odredbe Zakona o sjemenu i sadnom materijalu ("Službeni list RCG", br. 39/92 i 59/92) koje se odnose na sjeme i sadni materijal šumskog bilja.

Član 58

Ovaj zakon stupa na snagu osmog dana od dana objavljivanja u «Službenom listu Republike Crne Gore».
O b r a z l o ž e nj e

I  USTAVNI OSNOV ZA DONOŠENJE ZAKONA


Ustavni osnov za donošenje Zakona o sjemenskom materijalu poljoprivrednog bilja sadržan je u članu 12  stav 1 tačka 4 Ustava RCG kojim je utvrđeno da se zakonom, u skladu sa ustavom, uređuju pitanja od interesa za Republiku.


Budući da su šume, kao prirodno bogatstvo, dobro od opšteg interesa, interes je Republike da se zakonom urede pitanja obnavljanja šuma, očuvanja biodiverziteta i održavanja i uvećanja prirodnih vrijednosti šumskih resursa i genetske raznolikosti, pa sa tim u vezi, šumski reproduktivni materijal i vještački hibridi, važni za šumarstvo, moraju biti dobrog kvaliteta i fenotipski i geneteski prilagođeni lokaciji.

II  RAZLOZI ZA DONOŠENJE ZAKONA 


Usaglašavanje propisa iz oblasti šumskog reproduktivnog materijala sa odgovarajućom regulativom Evropske Unije, kao i sistemsko uređenje  pitanja koje se odnose na proizvodnju, promet  i kvalitet šumskog reproduktivnog materijala koji se upotrebljava u Crnoj Gori osnovni su razlozi za donošenje Nacrta zakona o šumskom reproduktivnom materijalu. 


Ovim usaglašavanjem obezbjeđuje se prihvatanje zahtjeva i standarda iz regulativa EU u oblasti proizvodnje i prometa šumskog reproduktivnog materijala, deklarisanja i pakovanja, uvođenje kategorizacije sjemena i sadnog materijala u skladu sa međunarodnim standardima, uspostavljanje i vođenje registara lica koja obavljaju navedene djelatnosti i kontrolu obavljanja tih djelatnosti. 


Upravo, uvođenje evropskih i međunarodnih standarda u proizvodnju i promet šumskog reproduktivnog materijala i prihvatanje opšteprihvaćenih praksi ne samo u zemljama Evropske unije već skoro u svim zemljama u našem okruženju, omogućiće brže uključivanje u međunarodni promet šumskog reproduktivnog materijala, kao i brže pristupanje međunarodnim organizacijama iz ove oblasti, tako da će se s jedne strane steći određene sigurnosti po pitanju upotrebe ispravnog i kvalitetnog reproduktivnog materijala na našem tržištu, a sa druge strane otvoriti mogućnosti za razvoj ove djelatnosti i istupanje na tržišta okruženja i Evrope sa kvalitetnim reproduktivnim materijalom, obzirom da potencijali autohtonih šuma u Crnoj Gori to nude.


Bitan razlog za donošenje ovog zakona je i poboljšanje dosadašnjih propisa iz ove oblasti. Naime, propisi vezani za reproduktivni materijal šumskog drveća su do sada bili sadržani u Zakonu o sjemenu i sadnom materijalu poljoprivredenog i šumskog bilja («Sl.list RCG», br.39/92 i 59/92) i samo su se u nekom djelovima mogli karakterisati kao dobra rješenja za reproduktivni materijal šumskih vrsta. Osnovni nedostaci istog, proizašli iz dosadašnje prakse u primjeni, su: nedovoljna afirmacija fenotipskog i genetskog kvaliteta i provenijencije reproduktivnog materijala koji se dobija od autohtonih vrsta šumskog drveća, koji je, po ocjenama stručnjaka iz ove oblasti, neosporan; nepostojanje mogućnosti sistematizovanog praćenja prometa i upotrebe reproduktivnog materijala od ustanovljavanja njegovog porijeka, preko proizvodnje do krajnjih korisnika i nasuprot tome, postojanje odgovarajućih rješenja, koja prema međunarodnim standardima predstavljaju administrativne barijere na tržištu proizvoda koji su predmet ovog zakona. 


Sledeće, što je takođe važno istaći, je činjenica da ovaj zakon snažno usmjeren na protežiranje očuvanja prirodnih šuma i njihovog obnavljanja sa reproduktivnim materijalom koji će posjedovati njihove fenotipske i genetske karakretistike i što veće norme u pogledu kvaliteta.

III  USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA 

Predloženi Nacrt zakona rađen je u skladu sa Direktivom Savjeta Evropske Unije 1999/105/EEC od 22.12. 1999 godine. 
Ova direktiva se odnosi na fenotipske i genetske karakteristike reproduktivnih materijala, kao i na internacionalni kvalitet koje treba primjeniti na marketing, u skladu sa potrebama za specifičnim pristupima i aktivnostima prema različitim vrstama šuma, koji će uvažavati široki spektar prirodnih, socijalnih, ekonomskih i kulturnih funkcija šuma u Evropi. Ponovno stvaranje zaliha u ovim šumama, kao i ponovno pošumljavanje zahtijeva održivo gazdovanje, koje je iskazano u Šumarskoj strategiji Evropske Unije.

 Direktivu su u nacionalna zakonodavstva ugradile sve zemlje Evropske unije, kao i veliki dio zemalja u Evropi koje nijesu članice Unije. Iz našeg okruženja, Slovenija i Hrvatska u potpunosti a u izvjesnom dijelu Srbija, su izradile nove zakone koji se temelje na ovoj Direktivi.

Što se tiče potvrđenih međunarodnih konvencija, ovaj Nacrt zakona je rađen u skladu sa Sporazumom o međunarodnom trgovinskom režimu (WTO), i isti će u formi prijedloga biti poslat nadležnim međunarodnim organizacijama na provjeru. 

IV  OBJAŠENJENJE OSNOVNIH PRAVNIH INSTITUTA

Predloženim Nacrtom zakona, u osnovnim odredbama, shodno direktivama EU, prihvaćen je kao načelo princip usklađenosti proizvodnje i prometa reproduktivnog materijala sa principima trajnosti i održivosti šumskih ekosistema i njihovog obnavljanja u skladu sa smjernicama očuvanja šumskog genetskog fonda i fenotipskih karakteristika vrsta, što se naročito odnosi na provenijenciju i kvalitet reproduktivnog materijala. 


Na ovaj način ustanovljeni koncept i odredbe Zakona o šumama («Sl.list RCG», br.55/00) koje se odnose na uzgoj šuma, poslovima utvrđenim ovim Nacrtom zakona daju karakter djelatnosti od opšteg interesa, čiji je cilj gazdovanje šumama po principima trajnosti i održivosti šumskih ekosistema.


Pitanja koja se uređuju Nacrtom zakona sistematizovana su u 11 poglavlja i to: I Osnovne odredbe; II Priznavanje polaznog materijala; III Proizvodnja i promet reproduktivnog materijala; IV Upotreba reproduktivnog materijala; V Kontrola proizvodnje reproduktivnog materijala; VI Dorada reproduktivnog materijala; VII Rezerve sjemenskog materijala; VIII Informacioni sistem; IX Nadzor i monitoring; X Kaznene odredbe; i XI Prelazne i završne odredbe.

Osnovne odredbe (čl. 1 - 8)


U ovom poglavlju istaknuto je opredjeljenje ka obezbjeđenju sistematske identifikacije šumskog reproduktivnog materijala od momenta sakupljanja sjemenskog materijala od njegove konačne upotrebe od strane krajnjeg korisnika. Potreba za ovakvim pristupom je veoma značajna jer isti obezbjeđuje sigurnost da neće doći do upotrebe nebezbjednog, neadekvatnog i nekvalitetnog reproduktivnog materijala za obnavljanje šuma, osnivanje trajnih zaštitnih i protiverozionih pojaseva i podizanje plantaža šumskog drveća.


U ovom poglavlju izvršena je kategorizacija reproduktivnog materijala u odnosu na porijeklo i nivo proizvodnje, što predstavlja dobru osnovu za vrednovanje reproduktivnog materijala, i taj podatak prati isti u svim fazama proizvodnje i prometa. To je novina u odnosu na predhodni zakon, koja je od 90-tih godina prisutna u svim zakonodavstvima zemalja Evropske unije i od nedavno u skoro svim zemljama u našem okruženju, i na kojoj se zasniva model ustanovljavanja istovjetnosti reproduktivnog materijala. Odredbe ovog i narednog poglavlja preciziraju postupak dobijanja i priznavanja novih sorti, čija superiornost mora biti dokazana u uporednim testovima ili je procijenjena na osnovu vrednovanja genetske evaluacije komponenti sjemenskog objekta, čime je prestala potreba za primjenom Zakona o priznavanju sorti poljoprivrednog i šumskog bilja ("Službeni list SRJ", br. 12/98 i 37/02).

Priznavanje osnovnog materijala (čl. 9 – 17)

Odredbama ovog poglavlja definisane su vrste osnovnog materijala, odnosno sjemenskih objekata u kojima se može vršiti proizvodnja reproduktivnog materijala i utvrđen postupak priznavanja sjemenskih objekata. U skladu sa istima, upis u registar sjemenskih objekata znači i ispunjavanje propisanih uslova u pogledu provenijencije, fenotipskih, genetskih i drugih karakteristika osnovnog materijala. Propisana obaveza vođenja registra sjemenskih objekata i objavljivanja podataka iz registra ima značaj u smislu vođenja kvalitetne evidencije o nacionalnim potencijalima za proizvodnju reproduktivnog materijala. Gazdovanje sjemenskim objektima, u skladu sa odredbama iz ovog poglavlja, podrazumijeva izradu planova gazdovanja u kojima će biti propisane smjernice gazdovanja, čije će se sprovođenje pratiti na stručan i sistematičan način.


U ovom poglavlju propisana je i obaveza ustanovljavanja regiona provenijencije za šumarstvo važne vrste drveća u Crnoj Gori, čime će se dobiti bitne informacije o prirodnim arealima rasprostranjenja određenih vrsta, što je naročito značajno kod upotrebe reproduktivnog materijala za ovim zakonom određene namjene. 

Proizvodnja i promet reproduktivnog materijala (čl. 18 – 30)


U ovom poglavlju definisani su uslovi koje dobavljači moraju ispuniti da bi se mogli baviti proizvodnjom i prometom reproduktivnog materijala. Kao jedan od posebnih uslova za obavljanje ove djelatnosti propisana je obaveza upisa u Registar dobavljača, koji vodi Ministarstvo a koji će sadržati podatke o dobavljačima, objektima za proizvodnju reproduktivnog materijala i kategorijama reproduktivnog materijala koji će se naći u prometu.


 Istovremeno, sa predloženim uslovima i rješenjima iz predhodnog poglavlja obezbjediće se proizvodnja standardizovanog reproduktivnog materijala, kao i adekvatno praćenje i kontrola proizvodnje i prometa. Predložena rješenja o označavanju reproduktivnog materijala u prometu po partijama i izdavanje glavnog sertifikata za svaku partiju reproduktivnog materijala stvaraju uslove za provjeru istovjetnosti u pogledu kvaliteta, provenijencije, ustanovljenih kategorija i drugih katakteristika reproduktivnog materijala, ne namećući pri tome određene administrativne barijere u prometu, već poštujući odredbe Svjetske trgovinske organizacije (WTO). To znači da reproduktivni materijal u prometu, osim uvjerenja o zdravstvenom stanju i glavnog sertifikata, prate dokumenti koje izdaje dobavljač (proizvođač), odnosno uvjerenje o porijeklu i deklaracija o kvalitetu, sa preciziranom obavezom da reproduktivni materijal u prometu mora odgovarati kvalitetu označenom na deklaraciji i propisanim načinom pakovanja sjemena, što predstavlja jednu opšteprihvaćenu praksu na tržištu Evropske unije, kada su u pitanju ovi proizvodi.

Upotreba reproduktivnog materijala (čl. 31 – 33)


Ovim poglavljem su definisani uslovi upotrebe reproduktivnog materijala u odnosu na druge propise, kao i kategorije reproduktivnog materijala, zabrana upotrebe i prometa u slučajevima negativnog uticaja na šumu, životnu sredinu, genetski fond ili biodiverzitet, kao i postupci u slučaju zabrane. Takođe je precizirana obaveza vođenja evidencije upotrebe reproduktivnog materijala u pogledu mjesta upotrebe, vrste drveća, količine i drugih informacija, koju će vršiti nadležni organ uprave. Ova obaveza predstavlja dio posla koji Uprava za šume vrši u okviru nadležnosti datih Zakonom o šumama, a tiču se vođenja evidencije i baze podataka za šumarstvo. 

Kontrola proizvodnje reproduktivnog materijala
 (čl. 34 – 36)


U ovom poglavlju je propisana obaveza sprovođenja kontrole u svim fazama proizvodnje reproduktivnog materijala. Za razliku od rješenja iz važećeg zakona, gdje je kontrola povjeravana stručnoj instituciji iz oblasti šumarstva, koja je na osnovu toga i izvještaja o zdravstvenom stanju izdavala uvjerenje o porijeklu reproduktivnog materijala, u ovom Nacrtu zakona je predviđena kontrola proizvodnje od strane Ministarstva, odnosno od sektora koji se bavi monitoringom u šumarstvu, a koji će ujedno i voditi evidenciju i bazu podataka proizvodnje i prometa reproduktivnog materijala na području Republike.


Ovim poglavljem je takođe definisan postupak vršenja kontrole i predviđeno uzimanje uzoraka sjemenskog materijala, koji će se prosleđivati u sjemensko skladište, a koje se namjerava osnovati u budućem Sjemenskom centru.

Dorada reproduktivnog materijala (čl.37 – 40)


U skladu sa direktivama EU uređenena su pitanja koja se odnose na doradu sjemenskog materijala. Utvrđeno je da dorađivač mora da ispunjava uslove u pogledu kadra, opreme i uređaja, kao i da je upisan u Registar dorađivača da bi se mogao baviti doradom sjemenskog materijala.Takođe je utvrđena obaveza za dorađivača u vidu izdavanja glavnog sertifikata, vođenja odgovarajuće evidencije i čuvanja dokumentacije vezano za preuzetu i izvršenu doradu sjemenskog materijala, a sve u cilju uspostavljanja potrebne kontrole u doradi i prometu kvalitetnog sjemenskog materijala.

Rezerve sjemenskog materijala (čl.41 – 43)


Odredbe ovog poglavlja predstavljaju novinu u odnosu na naše dosadašnje propise iz ove oblasti. U odnosu na nas, u zemljama sa razvijenim šumarstvima, ta praksa je mnogo ranije ustanovljena, a sa ciljem sprječavanja mogućnosti pomanjkanja reproduktivnog materijala, odnosno postizanja dodatnih garancija da neće doći do ugrožavanja opstanka pojedinih vrsta drveća na našim prostorima.


U tom smislu, Nacrtom zakona je predviđeno osnivanje sjemenskog skladišta i sjemenske banke, koje će biti u vlasništvu Republike Crne Gore, a kojima će upravljati nadležni organ uprave i pri tome ostvarivati saradnju sa naučno istraživačkim institucijama iz ove oblasti. To će, u sadašnjim propozicijama, značiti afirmaciju šumarske struke i unaprijeđeni odnos našeg društva prema šumarstvu i šumskim resursima. 

Informacioni sistem (čl. 44 – 45)


Ovim poglavljem definisane su obaveze koje se odnose na prikupljanje, razmenu i korišćenje podataka i informacija u okvirima institucija koje imaju nadležnosti iz ovog zakona. Kroz ove odredbe uključena je i obaveza dostavljanja odgovarajućih podloga od strane nadležnih institucija u čijem su one posjedu, a koje omogućavaju korišćenje GIS-a za izradu prostorne baze podataka.


U ovom poglavlju je definisana i saradnja na međunarodnom nivou u pogledu dobijanja i pružanja informacija, kako bi sprovođenje ovog zakona bilo efikasnije, a takođe i sa ciljem uključivanja Crne Gore u tržišta Evropske unije iz ove oblasti.

Monitoring i nadzor (čl. 46 – 51)


Odredbama ovog poglavlja utvrđeno je da monitoring upotrebe reproduktivnog materijala vrši odsjek Ministarstva za monitoring i planiranje, kao i da inspekcijski nadzor nad sprovođenjem ovog zakona i propisa donijetih na osnovu njega vrši organ uprave preko šumarskih i fotosanitarnih inspektora čime je izvršeno razdvajanje inspekcijskih poslova koji se odnose na unutrašnji promet i uvoz reproduktivnog materijala, shodno prihvaćenim međunarodnim standardima koji se odnose na kontrolu prekograničnog prometa. 

Kaznene odredbe (čl. 52 – 53)

Kaznenim odredbama su utvrđeni prekršaji za radnje izvršene protivno odredbama ovog zakona, kao i kazne za izvršeni prekršaj.

Prelazne i završne odredbe (čl. 54 – 58)

Prelaznim i završnim odredbama utvrđeni su rokovi za usklađivanje poslovanja privrednih subjekata koji se bave djelatnostima iz ovog zakona, kao i za donošenje i primjenu podzakonskih akata na osnovu ovog zakona. Takođe, određeni su rokovi uspostavljanja sjemenskog skladišta i sjemenske banke.
